Αθλητική Ένωση Καραϊσκάκης

Η **Αθλητική Ένωση Καραϊσκάκης** (εν συντομία **Α.Ε. Καραϊσκάκης**) ήταν ποδοσφαιρικός σύλλογος που έδρευε στην Άρτα. Αγωνιστική έδρα της ομάδας ήταν το Δημοτικό Στάδιο Αγίων Αναργύρων με χωρητικότητα που ανέρχεται στις 1.656 θέσεις. Χρώματα του συλλόγου αποτελούσαν το πράσινο και το λευκό.

Ο σύλλογος αγωνιζόταν στις επαγγελματικές κατηγορίες την περίοδο 2017–2022 με επίσημη επωνυμία «**Αθλητική Ένωση Καραϊσκάκης Άρτας [[Ποδοσφαιρική Ανώνυμη Εταιρεία]]**» με διακριτικό τίτλο «**Καραϊσκάκης Άρτας [[Ποδοσφαιρική Ανώνυμη Εταιρεία|Π.Α.Ε.]]**».

## Ιστορία
Η Αθλητική Ένωση «Καραϊσκάκης» ιδρύθηκε το 2012, έπειτα από συγχώνευση τριών ομάδων από την Άρτα, τον Αετό Διασέλλου, την Ομόνοια Πέτρας και τον Α.Ο. Άρτας. Την πρώτη της σεζόν η ομάδα αγωνίστηκε στην τέταρτη εθνική κατηγορία, την Δ΄ Εθνική, όπου και τελείωσε 7η, μόλις μια θέση πάνω από την ζώνη του υποβιβασμού σε τοπικά πρωταθλήματα. Αυτό, σήμαινε και την άνοδο της ομάδας στην Γ΄ Εθνική. Την επόμενη περίοδο, 2013–14, πλέον στην τρίτη κατηγορία, η ομάδα έπειτα από μια επιτυχημένη σεζόν, κατέλαβε την 4η θέση ανάμεσα σε 16 ομάδες.

Με καλή διοίκηση, δυνατό ρόστερ και στήριξη από τους κατοίκους της Άρτας, ο Καραϊσκάκης την περίοδο 2014–15, μόλις για έναν βαθμό δεν πέτυχε την άνοδο στην επαγγελματική κατηγορία, Β΄ Εθνική, χάνοντας από τα Τρίκαλα στην τελευταία αγωνιστική, μέσα στο κατάμεστο Δημοτικό Στάδιο Αγίων Αναργύρων της Άρτας.Τη σεζόν 2015–16 ο Καραϊσκάκης τερμάτισε ξανά δεύτερος. Την ίδια χρονιά κατέκτησε για πρώτη φορά στην ιστορία του το κύπελλο της Ε.Π.Σ. Άρτας.

Τον Σεπτέμβριο του 2016 βγήκε κοινή ανακοίνωση με την διοίκηση της Αναγέννησης Άρτας για συνεργασία και κοινή πορεία των δυο ομάδων.Η συνεργασία τελικά δεν υλοποιήθηκε. Στο τέλος της περιόδου 2016–17 η ομάδα τερμάτισε στη δεύτερη θέση, για τρίτη συνεχόμενη χρονιά. Μετά το τέλος του πρωταθλήματος η ομάδα κατάφερε να κερδίσει το Κύπελλο Γ΄ Εθνικής 2016–17. Σαν κυπελλούχος διεκδίκησε με τον Ηρόδοτο το Σούπερ Καπ Ερασιτεχνών ποδοσφαίρου Ελλάδος, όπου ηττήθηκε με 1-0.

### Άνοδος στην Β΄ Εθνική
Το καλοκαίρι του 2017, η ΕΠΟ αρχικά αποφάσισε να καλύψει το κενό μιας ομάδας στην Φούτμπολ Λιγκ (Β΄ Εθνική) με τους δευτεραθλητές της Γ΄ Εθνικής 2016–17, υπό την προϋπόθεση ότι θα καταθέσουν εγγυητική 300.000€. Οι μόνες ομάδες που το έκαναν ήταν ο Καραϊσκάκης και η Δόξα Δράμας.Το μπαράζ ορίστηκε να γίνει στην Κατερίνη. Τελικά με νέα απόφαση της, η ΕΠΟ ματαίωσε το μπαράζ ανόδου.Μετά από προσφυγή της Δόξας Δράμας κατά της απόφασης της ΕΠΟ, το διαιτητικό δικαστήριο της ΕΠΟ αποφάσισε να γίνει το μπαράζ. Μετά την απόσυρση του Ηρακλή από την Φούτμπολ Λιγκ, ο αγώνας ματαιώθηκε και οι δυο ομάδες προβιβάστηκαν στην παραπάνω κατηγορία. 

Τη σεζόν 2017–18 συμμετέχοντας για πρώτη φορά στην ιστορία του στην δεύτερη κατηγορία, τερμάτισε στην 8η θέση και παρέμεινε άνετα στην κατηγορία. Την επόμενη σεζόν (2018–19) τερμάτισε στην 10η θέση εξασφαλίζοντας την παραμονή του στην κατηγορία. Σύμφωνα με την αναδιάρθρωση ο Καραϊσκάκης συμμετέχει στην νεοσύστατη Σούπερ Λιγκ 2, στην ουσία όμως συμμετέχει ξανά στην δεύτερη κατηγορία. 

### Συμμετοχή στην Σούπερ Λιγκ 2 και υποβιβασμός
Τη σεζόν 2019–20 το πρωτάθλημα διακόπηκε εξαιτίας της επιδημίας του κορονοϊού. Ο Καραϊσκάκης τερμάτισε στην 5η θέση με 31 βαθμούς. Τη σεζόν 2020–21 η πορεία δεν ήταν ανάλογη. Στην κανονική διάρκεια τερμάτισε στην 11η θέση και συνέχισε στα play out. Αυτά πραγματοποιήθηκαν σε έναν γύρο αντί δυο εξαιτίας της καθυστέρησης που επέφερε η πανδημία του COVID-19. Ο Καραϊσκάκης δεν κατάφερε να βελτιώσει την θέση του και τερμάτισε στην 11η θέση με 24 βαθμούς, με αποτέλεσμα να υποβιβαστεί. Τελικά, δεν υποβιβάστηκε λόγω αναδιάρθρωσης και συμμετείχε  στην Σούπερ Λιγκ 2 και τη σεζόν 2021–22, στην οποία συμμετείχε στον νότιο όμιλο, τερματίζοντας στην 15η θέση με αποτέλεσμα η ομάδα του Καραϊσκάκη να επανέλθει στις ερασιτεχνικές κατηγορίες μετά από 5 χρόνια.

### Συμμετοχή στα τοπικά
Παρότι είχε δικαίωμα συμμετοχής στην Γ΄ Εθνική, τελικά δήλωσε συμμετοχή στην Β΄ κατηγορία της Ε.Π.Σ. Άρτας. Την επόμενη σεζόν η ομάδα του Καραϊσκάκη Κ19 αγωνίστηκε στο πρωτάθλημα της Β΄ κατηγορίας και κατέκτησε την τελευταία θέση. Μετά από αυτή τη σεζόν η ομάδα διαλύθηκε.

## Φίλαθλοι

### Προσέλευση – Εισιτήρια
Η ομάδα ήταν ιδιαίτερα γνωστή για τους υποστηρικτές της που την ακολουθούσαν παντού. Το γεγονός αυτό επιδρά στην ομάδα και φαίνεται με μεγάλο μέσο όρο εισιτηρίων και ιστορικά δυνατή έδρα (130 νίκες, 70 ισοπαλίες, 85 ήττες στις κατηγορίες που έχει παίξει). Το χαρακτηριστικότερο παράδειγμα είναι η συντήρηση του αριθμού θεατών στο γήπεδο στα δύσκολα χρόνια της Β’ Εθνικής αλλά και αρκετές πρωτιές σε μέσο όρο εισιτηρίων επαρχιακών ομάδων πανελλαδικά.

### Αντιπαλότητα
Ο Καραϊσκάκης δεν είχε ιστορικό μεγάλων αντιπαλοτήτων με ομάδες. Αναλόγως την εποχή, η κύρια αντιπαλότητα άλλαζε. Στα πρώτα χρόνια του Καραϊσκάκη πολύ σημαντικό ήταν το τοπικό ηπειρώτικο ντέρμπι με την Αναγέννηση Άρτας.

## Τίτλοι και διακρίσεις
* Κύπελλο Γ΄ Εθνικής: 1 (2016–17)
* Φιναλίστ Σούπερ Καπ Ερασιτεχνών ποδοσφαίρου Ελλάδος: 1 (2017)
* Κύπελλο Ε.Π.Σ. Άρτας: 1 (2015–16)

## Διαδρομή στις εθνικές κατηγορίες

## Παραπομπές


## Εξωτερικοί σύνδεσμοι
* 

Κατηγορία:Αθλητικοί σύλλογοι Άρτας
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 2012